‘La zona de interés’, ‘Ferrari’ i ‘La reina del convento’, pròximes estrenes al cinema Tívoli
2025-07-24

El cinema Tívoli seguix endavant amb la seua cartellera de febrer, la qual ve carregada de recents estrenes, de cara a la fi de setmana del 9 a l’11 de febrer. Ni més ni menys que tres nous títols ompliran de bon cinema la sala fosca de Burjassot: La zona de interés, Ferrari i La reina del convento. Les entrades per a gaudir de les millors estrenes al cinema local tenen un preu únic de 4 euros (els dissabtes tenen un preu especial de 2 euros, per a les persones majors de 65 anys) i es poden adquirir telemàticament, en la web del cinema Tívoli o, presencialment en la taquilla, des de mitja hora abans de l’inici de cada projecció.

Amb dues sessions, el divendres 9 i el dissabte 10 de febrer, a les 19.45 h, arriba al cinema Tívoli La zona de interés, la nova pel·lícula del director Jonathan Glazer (Birth, Under the skin). Amb cinc nominacions als pròxims Óscar, incloses la de millor pel·lícula i millor director, la cinta és una adaptació de la novel·la homònima de Martin Amis que, en paraules de la crítica, és una dissecció magistral de la banalitat del mal nazi, en el marc de l’Holocaust. La pel·lícula conta l’afable dia a dia de la família de Rudolf Höss, director del camp de concentració d’Auschwitz, que tracta de construir una vida familiar idíl·lica al costat de la seua família, en una casa situada als afores del camp. La pel·lícula no està recomanada per a menors de 12 anys.

Com a contrapunt al drama històric de La zona de interés, el cinema Tívoli proposa també una ració d’humor a l’espanyola amb La reina del convento, una comèdia absurda dirigida per Carmen Perona i amb un elenc capitanejat per Mario Vaquerizo, Antonia Sant Joan, Gemma Cuervo, Isabel Ordaz i la influencer Dulceida. La pel·lícula presenta a Juanita, una dona amb una vida dura a la seua esquena ja que es va quedar òrfena sent molt xicoteta, fent-se càrrec d’ella la seua tia, una malvada madrastra, que controlava els diners de l’herència dels seus pares. Temps després, Juanita veurà com les seues amigues tenen la seua vida i el seu treball mentre que ella està sola i estancada. Serà llavors, per a pal·liar la seua soledat, quan sorgix en el seu interior el desig de ser monja i anar-se a viure a un convent. Una vegada Juanita ho aconseguix, coneixerà a Sor Raimunda, a Sor María, a Sor Rosarito, a Sor Rita i a Sor Frasquita, amb les quals crearà un fort vincle d’amistat, vivint fortes aventures i descobrint el vertader sentit de la família. La reina del convento es projectarà el dissabte 10, a les 18 h i el diumenge 11, a les 17 h.

Per a completar la programació del cap de setmana, el cinema Tívoli acosta als espectadors i espectadores de Burjassot el biopic de Michael Mann sobre Enzo Ferrari, el gegant de l’automoció. La pel·lícula està protagonitzada per Adam Driver i Penélope Cruz i la trama trasllada a l’espectador a l’estiu de 1957, quan el expiloto de carreres Enzo Ferrari està travessant una profunda crisi. La fallida aguaita a l’empresa que ell i la seua esposa, Laura, van construir del no-res deu anys arrere. El seu tempestuós matrimoni es troba enmig d’una gran crisi, mentre breguen amb la mort del seu fill. En esta crucial etapa, Ferrari prendrà decisions arriscades apostant-ho tot en una única carrera que travessa 1.000 milles al llarg de tota Itàlia: la Mille Miglia. Ferrari tindrà les seues projeccions el divendres 9 i el dissabte 10, a les 22.30 h i el diumenge 11 de febrer, a les 19.30 h.